KIRJALLINEN KYSYMYS E-2864/99 esittäjä(t): María Sornosa Martínez (PSE) komissiolle. Rajat ylittävistä televisiolähetyksistä annetun direktiivin rikkominen Espanjassa.



Virallinen lehti nro 225 E , 08/08/2000 s. 0213 - 0213



KIRJALLINEN KYSYMYS E-2864/99 esittäjä(t): María Sornosa Martínez (PSE) komissiolle (18. tammikuuta 2000) Aihe: Rajat ylittävistä televisiolähetyksistä annetun direktiivin rikkominen Espanjassa Espanjan kuluttajajärjestö (OCU) on vastikään paljastanut, että meneillään olevassa joulun mainontakampanjassa pääosa Espanjan televisioyhtiöistä lähettää keskimäärin 1000 mainosta päivässä lasten katseluaikaan ja että kaiken lisäksi 5 prosenttia kyseisistä mainoksista ei täytä voimassa olevia säännöksiä. Rajat ylittävistä televisiolähetyksistä annetussa muutetussa direktiivissä, joka jäsenvaltioiden oli sisällytettävä kansalliseen lainsäädäntöön 30. joulukuuta 1998 mennessä, oli muun muassa seuraavat määräykset: - televisiomainonnan ja ostoskanavien mainosten on erotuttava selvästi muista ohjelmista - tiedostamattomasti vaikuttavat tekniikat ja piilomyynti on kielletty - mainoksia ei saa lähettää uutisten, urheilulähetysten, dokumenttiohjelmien ja muiden ohjelmien aikana ellei niissä ole luonnollisia katkoksia - mainosaika ei saa olla enemmän kuin 20 prosenttia kutakin yhden tunnin lähetysaikaa kohti - mainoksissa ei saa esittää sukupuolen, rodun tms. perusteella tapahtuvaan syrjintään viittaavia aineksia. Näyttää siltä, että Espanjan televisiolähetystoiminnassa ei noudateta mitään edellä mainituista määräyksistä. Tämä voidaan todeta paitsi OCU:n julkistamista tiedoista, myös yksinkertaisesti seuraamalla minkä tahansa televisiokanavan ohjelmatarjontaa. Onko komissio tietoinen Espanjan kuluttajajärjestön esittämästä kritiikistä? Onko komission hallussa tietoja, jotka auttaisivat määrittämään, noudattavatko Espanjan televisioyhtiöt yhteisön direktiivin säännöksiä? Olisiko komission mielestä jo ennen 31. joulukuuta 2000, johon mennessä direktiivin mukaan on annettava kertomus direktiivin soveltamisesta jäsenvaltioissa, joudutettava kyseisen lainsäädännön soveltamista koskevia selvityksiä? Onko komissio valmis ottamaan yhteyttä Espanjan viranomaisiin painostaakseen niitä noudattamaan televisiolähetystoimintaa koskevaa yhteisön lainsäädäntöä? Viviane Redingin komission puolesta antama vastaus (22. helmikuuta 2000) Komissiolle on osoitettu useita valituksia, joiden mukaan joissakin jäsenvaltioissa ei noudateta mainontaa koskevia sääntöjä. Komissio hankkii parhaillaan tarvittavia tietoja arvioidakseen, voidaanko asianomaisten jäsenvaltioiden todeta rikkoneen säännöksiä väitetyn mainosaikojen ylittämisen perusteella. Tämän perusteella voidaan tarvittaessa toteuttaa asianmukaiset korjaavat toimenpiteet. Espanjassa ongelmat liittyvät erityisesti joidenkin radio- ja televisioyhtiöiden käytäntöihin. Espanjaa vastaan on meneillään EY:n perustamissopimuksen 226 artiklan (entisen 169 artiklan) nojalla rikkomisesta johtuva menettely, sillä mainoksia koskevia Televisio ilman rajoja -direktiivin säännöksiä ei ole noudatettu (televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3. lokakuuta 1989 annettu neuvoston direktiivi 89/552/ETY(1), jota on muutettu 30. kesäkuuta 1997 annetulla Euroopan parlamentin ja neuvoston direktiivillä 97/36/EY(2)). (1) EYVL L 298, 17.10.1989. (2) EYVL L 202, 30.7.1997.